b"\n_START_ARTICLE_\nCorts de Sogorb-Castell\xc3\xb3-Val\xc3\xa8ncia\n_START_PARAGRAPH_\nLes Corts de Sogorb-Castell\xc3\xb3-Val\xc3\xa8ncia de 1401-1407, Corts Generals del regne de Val\xc3\xa8ncia, foren convocades per Mart\xc3\xad l'Hum\xc3\xa0, des d'Altura, el 18 de juliol de 1401, per a celebrar-se a Sogorb el 14 d'agost del mateix any; dia en qu\xc3\xa8 es reuneixen les corts. Aquesta assemblea es traslladar\xc3\xa0, pels brots pest\xc3\xadfers que patia el regne, a Castell\xc3\xb3 \xe2\x80\x94per la pr\xc3\xb2rroga feta en la darrera sessi\xc3\xb3 a Sogorb el 19 de desembre, des de l'1 de febrer de 1402 fins al 15 de mar\xc3\xa7 del mateix any\xe2\x80\x94 i a Val\xc3\xa8ncia \xe2\x80\x94per la pr\xc3\xb2rroga feta a la darrera sessi\xc3\xb3 de Castell\xc3\xb3, des del 3 d'abril de 1402\xe2\x80\x94, ciutat aquesta on clour\xc3\xa0 l'assemblea el 28 de setembre de 1403. La legislatura, per\xc3\xb2, es mant\xc3\xa9 fins a 1407, portada endavant per la comissi\xc3\xb3 dels trenta-dos, responsable de resoldre els assumptes pendents._NEWLINE_El rei convoca les corts per a fer front a la dif\xc3\xadcil situaci\xc3\xb3 social i econ\xc3\xb2mica del seu reialme, provocada per la pol\xc3\xadtica expansionista del seu pare, Pere el Cerimoni\xc3\xb3s, i la mala gesti\xc3\xb3 del seu germ\xc3\xa0, Joan el Ca\xc3\xa7ador; i per tal d'aconseguir un donatiu per a recuperar el patrimoni reial perdut en els darrers anys.\n_START_SECTION_\nCorts generals (1401-1403)\n_START_PARAGRAPH_\nEn aquestes Corts participen, amb m\xc3\xa9s o menys assidu\xc3\xaftat, pel bra\xc3\xa7 reial, 2 ciutats (Val\xc3\xa8ncia i X\xc3\xa0tiva) i 15 viles (Morella, Alzira, Castell\xc3\xb3, Vila-real, Borriana, Oriola, Alpont, Castellfabib, Adem\xc3\xbas, Ontinyent, Biar, Alacant, Pen\xc3\xa0guila, Ll\xc3\xadria i X\xc3\xa8rica), tot i que les tres darreres sols s\xc3\xb3n admeses a mitjans de 1403; pel bra\xc3\xa7 eclesi\xc3\xa0stic, 11 participants (els bisbes de Val\xc3\xa8ncia, Sogorb i l'administrador de Tortosa; el prep\xc3\xb2sit de la catedral de Val\xc3\xa8ncia en representaci\xc3\xb3 del cap\xc3\xadtol; els abats de Valldigna i de Benifass\xc3\xa0; el mestre de l'orde i els comanadors d'Onda, Perputxent i Vilafam\xc3\xa9s, de Montesa; els comanadors de Torrent, de Sant Joan de Jerusalem; els d'Enguera i de Montalban, de Sant Jaume; i el de Beg\xc3\xads, de Calatrava); i pel bra\xc3\xa7 militar, 82 membres: 28 nobles (inclosos els representants de les reines Na Maria i Na Violant), 33 cavallers i 21 donzells, per\xc3\xb2 no arriben mai a 50 en cap sessi\xc3\xb3._NEWLINE_El 20 d'agost, el rei, amb el discurs d'obertura (o proposici\xc3\xb3), presenta els objectius que pret\xc3\xa9n aconseguir d'aquesta convocat\xc3\xb2ria. En les diverses sessions es tracta la formalitzaci\xc3\xb3 del jurament, tant del rei com del primog\xc3\xa8nit, com dels representants del regne, l'atorgament del donatiu i d'altres quantitats puntuals, i les seves caracter\xc3\xadstiques, i l'entrega dels greuges i la petici\xc3\xb3 de noves lleis._NEWLINE_Durant les corts, i per agilitzar les negociacions i afavorir els acords, es nomenen diverses comissions (sobre els furs de les dues darreres corts, sobre els greuges i el donatiu, sobre la sent\xc3\xa8ncia reial sobre el compartiment, etc.), que finalitzen amb la clausura de les corts._NEWLINE_El 27 d'octubre de 1401 es realitza el jurament, on el rei reconeix els furs i privilegis del regne, i els tres bra\xc3\xa7os mostren fidelitat al monarca. I el 5 de juliol de 1402 es jura la primogenitura de l'infant Mart\xc3\xad, en abs\xc3\xa8ncia, per trobar-se a Sic\xc3\xadlia, i actuant la seva mare, la reina Maria, com a procuradora._NEWLINE_Durant el per\xc3\xadode de corts, i sense relaci\xc3\xb3 amb el donatiu, es negocien i atorguen al rei diverses quantitats puntuals per afrontar diverses despeses, com els 2.000 florins mensuals per a la manutenci\xc3\xb3 reial mentre duren les corts. Concessions acordades pel conjunt dels bra\xc3\xa7os, i que en conjunt sobrepassen els 60.000 florins._NEWLINE_El donatiu es fixa en 120.000 florins, en sis anualitats, establint tres pagament cada any. D'aquesta quantitat el bra\xc3\xa7 eclesi\xc3\xa0stic abona una part, el bra\xc3\xa7 militar, dues, i el real, tres parts. La recaptaci\xc3\xb3 dels diners es realitza per un procediment impositiu mixt: tres parts mitjan\xc3\xa7ant les generalitats o imposts indirectes sobre el consum, i les altres dues parts per compartiment o fogatge. El 28 de setembre de 1403, el dia en qu\xc3\xa8 es clausuren los corts, s\xc3\xb3n aprovats els cap\xc3\xadtols del donatiu, i un altre document relacionat on s'estableix la destinaci\xc3\xb3 de part dels diners recaptats._NEWLINE_Dels oficials elegits per a la Generalitat, encarregada de gestionar el donatiu, el bra\xc3\xa7 reial elegeix a dos diputats, dos jutges comptadors, un clavari i un administrador, tots nomenats per la ciutat de Val\xc3\xa8ncia menys un diputats elegit per Morella, i un jutge comptador elegit per Alzira. El bra\xc3\xa7 eclesi\xc3\xa0stic elegeix a dos diputats, el bisbe de Val\xc3\xa8ncia i el mestre de Montesa; dos jutges comptadors, l'abat de Valldigna i un altre membre de Montesa; un clavari, el representant del cap\xc3\xadtol de la catedral de Val\xc3\xa8ncia, i un administrador, el prevere Pere Ros. I el bra\xc3\xa7 militar elegeix dos diputats, Eximen P\xc3\xa9rez d'Aren\xc3\xb3s i Pero Pardo de la Casta, dos jutges comptadors, Ram\xc3\xb3n de Vilaragut i Francesc d'Esplugues, un clavari, Berenguer Vives, i un administrador, Bernat Scorna._NEWLINE_Els molts anys passats des de les darreres corts (1388-89) i les dificultats patides pel regne (crisi, enfrontaments, pesta,...) donen lloc a un complex i abundant ordenament jur\xc3\xaddic. Les dificultats sorgides en la negociaci\xc3\xb3 del jurament, els greuges, el donatiu, la pacificaci\xc3\xb3 del regne i la legislaci\xc3\xb3 retarden considerablement l'entrega del gros de les propostes, que no s\xc3\xb3n presentades fins al 7 d'abril de 1403._NEWLINE_L'ordenament jur\xc3\xaddic es publica, dividit en r\xc3\xbabriques \xe2\x80\x94algunes de les quals contenen cap\xc3\xadtols\xe2\x80\x94 o cap\xc3\xadtols, i es fa la distinci\xc3\xb3 entre furs i provisions. Els furs en sentit estricte, aprovats pels tres bra\xc3\xa7os i pel rei, estan inclosos en quatre documents i 66 r\xc3\xbabriques, on el primer document est\xc3\xa0 format per 5 r\xc3\xbabriques que contenen furs temporals que tracten sobre la forma de guerrejar. Segons el seu contingut aquests furs es poden classificar en institucionals, judicials i penals, econ\xc3\xb2mics, i relacionats amb oficis i minories, i dret privat. Dels actes de cort \xe2\x80\x94presentats per un o dos bra\xc3\xa7os, i en la documentaci\xc3\xb3 tamb\xc3\xa9 anomenats furs\xe2\x80\x94, sols s\xc3\xb3n aprovats 5 presentats pels bra\xc3\xa7os eclesi\xc3\xa0stic i reial, i un pel bra\xc3\xa7 eclesi\xc3\xa0stic. Les provisions, contestacions reial als greuges presentats pels bra\xc3\xa7os, estan dividides en 5 apartats, segons els bra\xc3\xa7os peticionaris: els tres bra\xc3\xa7os conjuntament (2 r\xc3\xbabriques), els bra\xc3\xa7os eclesi\xc3\xa0stic i militar (7 r\xc3\xbabriques), el bra\xc3\xa7 eclesi\xc3\xa0stic (13 r\xc3\xbabriques), el brac militar (4 r\xc3\xbabriques, 7 cap\xc3\xadtols i un document solt), i el bra\xc3\xa7 reial (14 r\xc3\xbabriques, on la darrera \xc3\xa9s presentada junt al bra\xc3\xa7 eclesi\xc3\xa0stic).\n_START_SECTION_\nComissi\xc3\xb3 dels trenta-dos (1403-1407)\n_START_PARAGRAPH_\nLa Comissi\xc3\xb3 dels trenta-dos, formada per a resoldre els greuges pendents i per ampliar el donatiu, surt de les Corts, aprovada el dia de clausura, el 28 de setembre de 1403, i est\xc3\xa0 composta per 8 delegats de cada bra\xc3\xa7, i 8 delegats reials. Finalitza la seva actuaci\xc3\xb3 el 16 d'agost de 1407, amb l'aprovaci\xc3\xb3 de nous furs i l'ampliaci\xc3\xb3 del donatiu amb 80.000 florins._NEWLINE_Els delegats elegits pel bra\xc3\xa7 eclesi\xc3\xa0stic s\xc3\xb3n el bisbe de Val\xc3\xa8ncia, el mestre de Montesa, l'abat de Valldigna, Pere Bertran, Pere Ros, Frances Daries, i els comanadors de Beg\xc3\xads i de Torrent. Pel bra\xc3\xa7 militar s\xc3\xb3n Vidal de Blanes, com a procurador de Na Violant, el procurador del duc de Gandia, Berenguer de Vilaragut el vell, Aymerich de Centgelles, Francesch d'Esplugues, Frasncesch Munyo\xc3\xa7, Pere Pardo de la Casa i Pere \xc3\x87abata d'Argelita. Pel bra\xc3\xa7 reial s\xc3\xb3n Pere Joan, Joan Mercader, Guillem \xc3\x87aera i Bernat Vidal, s\xc3\xadndics de Val\xc3\xa8ncia, Pere Davium de X\xc3\xa0tiva, Ferrer Ram, de Morella, Anthoni Boquet, d'Alzira, i Pasqual Ferrando, de Castell\xc3\xb3. I els delegats elegits pel rei s\xc3\xb3n Ramon Boyl, governador de Val\xc3\xa8ncia, Pere d'Art\xc3\xa9s, Mestre Racional, Pere Sacalm, antic vicecanceller, Joan Dezpl\xc3\xa0, tresorer, Domingo Masch\xc3\xb3, vicecanceller de Val\xc3\xa8ncia, Esperaindeo Cardona, vicecanceller de Barcelona, Joan Bruscha, i l'escriv\xc3\xa0 de raci\xc3\xb3, Ramon Fiveller._NEWLINE_La comissi\xc3\xb3 dels trenta-dos, a principis de 1407, entrega al rei els furs acordats i els greuges resolts. Els bra\xc3\xa7os, per\xc3\xb2, cadasc\xc3\xba per la seva banda, defensant els seus interessos presenten reclamacions sobre els acords assolits. El 27 d'abril de 1407 el rei aprova les tasques realitzades per la comissi\xc3\xb3; i els 20 furs nous, els 8 greuges (per a resoldre les peticions del mestre de Montesa designa uns delegats), i els cap\xc3\xadtols de l'ampliaci\xc3\xb3 del donatiu en 80.000 florins, s\xc3\xb3n publicats el 16 d'agost de 1407, finalitzant aquesta legislatura."